पाएं अपने शहर की ताज़ा ख़बरें और फ्री ई-पेपरडाउनलोड करें
पंजाब के लिए दो अच्छी खबरें हैं तथा यह दोनों ही कोरोना से जुड़ी हुई हैं। राज्य में ऑक्सीजन की कमी के चलते पंजाब में विकट हालातों के मध्य जल्द पंजाब को 25 से 35 मीट्रिक टन तक मेडिकल ऑक्सीजन सप्लाई मिलेगी। बठिंडा के रामां स्थित एचएमईएल एनर्जी लिमिटेड द्वारा संचालित गुरु गोबिंद सिंह ऑयल रिफाइनरी में इस ऑक्सीजन की बाॅटलिंग शुरू की जाएगी। रिफाइनरी में जापान के इंस्टाल एयर सप्रेटर यूनिट के जरिए वातावरण से हवा लेकर बेसिक प्रोडक्ट नाइट्रोजन का बढ़े पैमाने पर उत्पादन किया जा रहा है, लेकिन आॅक्सीजन की जरूरत नहीं होने से वह वापस वातावरण में छोड़ी जा रही थी, लेकिन अब कई तरफ से दबाव बनने के बाद देश में कंप्रेसर उपलब्ध नहीं होने के बाद एचएमईएल मैनेजमेंट इटली से कंप्रेसर आयात का आर्डर कर चुकी है जो अगले कुछ दिनों में रिफाइनरी में डिलीवर हो जाएगा। इसके बाद इस कंप्रेसर को इंस्टाल कर एयर सेप्रेटर यूनिट से रोजाना करीब 26 मीट्रिक टन मेडिकल ऑक्सीजन की बॉटलिंग शुरू कर दी जाएगी। वहीं एचएमईएल 100 बेड का अस्थायी अस्पताल बनाने जा रही है।
इटली से कंप्रेसर का आयात कर रही कंपनी, बॉटलिंग की जा सकेगी
रिफाइनरी में ऑक्सीजन की जरूरत नहीं होने से इसे वापस वातावरण में छोड़ा जा रहा है, लेकिन इग्मा (ऑल इंडिया गैस मैन्यूफेक्चरिंग एसोसिएशन) मुंबई के प्रधान साकेत टिक्कू, जो हाल ही में पीएम नरेंद्र मोदी व रिलांयस के एमडी मुकेश अंबानी के साथ ऑक्सीजन की उपलब्धता पर वीडियो कांफ्रेसिंग कर चुके हैं, व गैस डिस्ट्रीब्यूशन से जुड़े पंजाब मेंबर बठिंडा वासी दविंदर सिंह कोहली के राज्य सरकार व एचएमईएल प्रबंधन के मध्य ऑक्सीजन उत्पादन के लिए प्रयास करने के बाद डीसी बी. श्रीनिवासन के एक्टिव होने के बाद अब सफलता मिलती नजर आ रही है। एचएमईएल मैनेजमेंट इटली से कंप्रेसर आयात कर रही है जो अगले एक से दो सप्ताह में रिफाइनरी में डिलीवर हाेने की संभावना है। इस कंप्रेसर के इंस्टाल होने के बाद रोजाना करीब 26 एमटी ऑक्सीजन का उत्पादन होगा व 3 हजार सिलेंडर रिफिल होंगे।
जल्द शुरू होगा अस्पताल
एचएमईएल रिफाइनरी 100 बैड के अस्थायी अस्पताल का निर्माण करने जा रही है जो अगले कुछ दिनों में तैयार हो जाएगा। जरूरत पड़ने पर इसकी क्षमता को बढ़ाया जा सकेगा।
हुस्न लाल, प्रिंसिपल सेक्रेटरी, हेल्थ
ऑक्सीजन कमी होगी दूर
ऑक्सीजन की जरूरत को देखते हुए एचएमईएल प्रबंधन से हमारा संपर्क हुआ है। जल्द ऑक्सीजन की बॉटलिंग शुरू हो सकेगी जो इस समय हमारी सबसे बड़ी जरूरत है।
सी. सिब्बन, डायरेक्टर, इंडस्ट्रीज
एयर सेप्रेटर यूनिट से कैसे हासिल होती ऑक्सीजन
वातावरण में सबसे अधिक 78 फीसदी नाइट्रोजन, 21 फीसदी ऑक्सीजन तथा 1 फीसदी अन्य गैसेज हैं। एयर सेप्रेटर यूनिट में हवा को ठंडा कर फिल्टर से गुजारा मिट्टी व पोलन आदि हटाया जाता है। इसके बाद हवा को कंप्रेस करने से पानी, कार्बन-डाईआक्साइड व हाइड्रोकार्बन अलग हो जाते हैं। इसके बाद इस हवा को -173 डिग्री सेल्सियस पर ठंडा किया जाता है जिससे यह लिक्विड फोर्म के करीब पहुंच जाती है। इस हवा को डिस्टिलेशन कॉलम में भेजा जाता है जहां नाइट्रोजन, ऑक्सीजन व ऑरगन अलग हो जाते हैं। इसके बाद हाइ-प्रेशर कॉलम में ठंडी हवा भेजी जाती है जिससे यह ऊपर बढ़ ठंडी हो नाइट्रोजन की शेप ले लेती है व नीचे लिक्विड ऑक्सीजन बच जाती है।
तीन से चार सप्ताह में तैयार होगा अस्पताल
रिफाइनरी ऑक्सीजन के बाद अब सरकार व प्रशासन की जरूरत को देखते हुए एक अस्थायी अस्पताल का निर्माण भी कर रही है जहां शुरूआत में 100 बेड का अस्पताल शुरू हाेगा। इसका निर्माण आईआईटी मद्रास के डिजाइन के तर्ज पर हो रहा जो अगले तीन सप्ताह में तैयार होने की उम्मीद है। इसके बाद रिफाइनरी से ही इसे पाइपिंग के जरिए ऑक्सीजन सप्लाई देगी। कोरोना के बढ़ते मामलों के बीच नया अस्पताल बनने से कुछ हद तक राहत मिलेगी।
अभी पानीपत रिफाइनरी से आ रही ऑक्सीजन
पंजाब में इस समय थोड़े बॉटलिंग यूनिट लगे हुए हैं, लेकिन पंजाब में अधिकतर ऑक्सीजन पानीपत रिफाइनरी से ही आ रही है, लेकिन कोरोना के कारण राज्यों पर ऑक्सीजन का दबाव बढ़ने के बाद अब यह सप्लाई रेगुलर नहीं है जिससे पंजाब ऑक्सीजन को लेकर दबाव में है। राज्य के सीएम कैप्टन अमरिंदर सिंह द्वारा ऑक्सीजन को लेकर दिया गया बयान असलियत बयां करने को काफी है। ऐसे में रिफाइनरी से ऑक्सीजन सप्लाई से राहत मिलने की उम्मीद है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva kas_Deva hin_Deva hin_Deva kas_Deva bho_Deva hin_Deva hin_Deva hin_Deva bho_Deva hin_Deva zho_Hant eng_Latn